Llíria alberga el màster de Conservació del Patrimoni de la UPV
07 de març de 2017

Els professors i alumnes del màster en Conservació del Patrimoni Arquitectònic de la Universitat Politècnica de València (UPV) han visitat la ciutat de Llíria, en la primera jornada pràctica emmarcada dins de l'especialitat de gestió d'este curs universitari, per a conéixer les actuacions dutes a terme per l'Ajuntament en la recuperació d'espais d'interés patrimonial amb un alt interés turístic.

Durant la visita, l'alcalde Manolo Civera ha explicat als alumnes "la complexitat de conjugar el passat amb el present, i treballar per rendibilitzar en el futur la seua gestió en una ciutat tan rica en patrimoni com Llíria".

En este Taller de Gestió també col•laboren els arqueòlegs municipals Vicent Escrivá i Xavier Vidal, i el tècnic de Turisme, Vicent Sesé, que traslladen als estudiants la seua experiència en la gestió del patrimoni i la seua difusió turística.

Posteriorment, i com a part del programa de Gestió Pública de Patrimoni, els participants han realitzat una visita guiada a la ruta "Lyria medieval" per part de Fil-Per-Randa Viatges.

Els alumnes del Taller de Gestió presentaran com a treball acadèmic final els seus propis projectes sobre com harmonitzar la gestió amb la conservació i difusió del patrimoni de la ciutat de Llíria.

Els treballs, que seran exposats al juliol a Ca la Vila, serviran per a aportar una visió fresca i renovada sobre la importància del patrimoni històric edetà.